C 491/7

Euroopan komission lausuma vääristäviin ulkomaisiin tukiin liittyvistä monenvälisistä säännöistä asetuksen (EU) 2022/2560 (1) hyväksymisen yhteydessä

(2022/C 491/03)

Euroopan parlamentti, neuvosto ja Euroopan komissio pääsivät 30. kesäkuuta 2022 yhteisymmärrykseen sisämarkkinoita vääristävistä ulkomaisista tuista (2). Tällä asetuksella täydennetään tukia ja tukien valvontaa koskevia nykyisiä eurooppalaisia ja kansainvälisiä sääntöjä. Siinä käsitellään ulkomaisten tukien aiheuttamia vääristymiä unionin sisämarkkinoilla.

Tuet voivat vaikuttaa kielteisesti kansainväliseen kauppaan ja johtaa kilpailun vääristymiseen sekä perinteisillä aloilla että uusilla teknologia-aloilla. Joissakin tapauksissa valvomattomat tuet voivat myös johtaa ylikapasiteettiin, mikä haittaa tervettä markkinadynamiikkaa. EU:n on edelleen hyödynnettävä kansainvälisiä mahdollisuuksia kehittäessään välineitä hyvän kauppatavan vastaisiin käytäntöihin puuttumiseksi EU:n sisällä ja sen ulkopuolella (3). Tämän asetuksen on määrä parantaa EU:n sisämarkkinoiden häiriönsietokykyä erityisesti siltä osin kuin on kyse markkinoiden suojaamisesta ulkomaisten tukien aiheuttamilta vääristymiltä. Näin unioni täydentää välineistöään unionin avoimen strategisen riippumattomuuden tavoitteiden saavuttamiseksi.

Tukien kielteisiin vaikutuksiin puuttumiseksi ja tunnustaen, että WTO:n säännöt eivät ehkä ole riittävän tehokkaita valtion väliintulosta taloudelle ja tietyille teollisuudenaloille aiheutuviin kielteisiin heijastusvaikutuksiin puuttumiseksi, Euroopan komissio on edelleen sitoutunut parantamaan tukia koskevan monenvälisen kehyksen tehokkuutta. Se aikoo edistää päättäväisesti ja voimakkaasti oikeudellista kehystä, joka tarjoaa hyvät valmiudet puuttua kaupan ja kilpailun vääristymiin, sekä tasapuolisia toimintaedellytyksiä (4). Komissio on erityisesti sitoutunut nykyaikaistamaan teollisuustukia koskevia sääntöjä tukia ja tasoitustulleja koskevan WTO:n sopimuksen moitteettoman toiminnan ja sen noudattamisen edistämiseksi. Tässä yhteydessä Euroopan komissio palauttaa mieleen nykyisen kolmenvälisen yhteistyönsä Japanin ja Yhdysvaltojen kanssa.

Tukia koskevat säännöt vahvistetaan erityisesti tukia ja tasoitustulleja koskevassa sopimuksessa, jossa kielletään tietyt tuet ja vahvistetaan toimet tukien kielteisten vaikutusten torjumiseksi tavarakaupan yhteydessä. Unionin osalta nämä säännöt pannaan täytäntöön muista kuin Euroopan unionin jäsenvaltioista tapahtuvalta tuetulta tuonnilta suojautumisesta annetulla asetuksella (EU) 2016/1037 (5) siltä osin kuin ne liittyvät tukien vastaisiin toimiin. Asetuksen (EU) 2016/1037 soveltamisala määräytyy tukia ja tasoitustulleja koskevan sopimuksen soveltamisalan mukaan.

Sisämarkkinoita vääristävistä ulkomaisista tuista annettu asetus on unionin kansainvälisten velvoitteiden mukainen, mukaan lukien erityisesti tukia ja tasoitustulleja koskevasta sopimuksesta johtuvat velvoitteet. Euroopan komissio varmistaa, että kaikki tämän asetuksen soveltamiseksi toteutettavat toimet ovat sen kansainvälisten velvoitteiden mukaisia.

Komissio aikoo hyödyntää tätä uutta asetusta täysimääräisesti puuttuakseen ulkomaisten tukien aiheuttamiin vääristymiin sisämarkkinoilla.

(1) EUVL L 331, 23.12.2022, s. 1.

(2) Euroopan komissio, Ehdotus Euroopan parlamentin ja neuvoston asetukseksi sisämarkkinoita vääristävistä ulkomaisista tuista, COM(2021) 0223.

(3) Komission tiedonanto ”Kauppapolitiikan uudelleentarkastelu – Avoin, kestävä ja määrätietoinen kauppapolitiikka”, 18. helmikuuta 2021, COM(2021) 0066.

(4) Komission tiedonanto ”Kauppapolitiikan uudelleentarkastelu – Avoin, kestävä ja määrätietoinen kauppapolitiikka”, 18. helmikuuta 2021, COM(2021) 0066.

(5) Euroopan parlamentin ja neuvoston asetus (EU) 2016/1037, annettu 8 päivänä kesäkuuta 2016, muista kuin Euroopan unionin jäsenvaltioista tapahtuvalta tuetulta tuonnilta suojautumisesta (EUVL L 176, 30.6.2016, s. 55).